Danmarks Nationale Fronts demonstration udviklede sig til masseslagsmål, da hundredevis af autonome mødte op og moddemonstrerede.

Politiet mistede flere gange kontrollen over de mange sortklædte og maskerede demonstranter foran Christiansborgs Slotsplads.

Det fortæller Ekstra Bladets udsendte på stedet.

Kastede flasker

Cirka 300 autonome var mødt op til moddemonstration mod den højreekstremes markering mod moskeer. De fleste autonome var maskerede, og der blev i stor stil kastet flasker mod ordensmagten og de højreradikale.

Kort efter sammenstødene blev op mod 30 autonome tilbageholdt af politiet og sad i såkaldt 'futtog' ved Børsen mellem Christiansborg og Knippelsbro.

- Nogle af de autonome er blevet slået med knipler, siger Ekstra Bladets journalist, og tilføjer:

- Der bliver kastet med røgbomber og flasker.

Forhindrer sammenstød

Politiet gjorde alt, hvad de kunne for at forhindre sammenstød mellem de to grupper. Men de store menneskemængder var ikke til at stoppe.

De højreradikale blev jagtet rundt af de autonome. Og ifølge Ekstra Bladets udsendte har en lille gruppe af højreorienterede gået rundt i alt kaoset, uden politiet har været til stede.

Ved bagindgangen til Christiansborg stødte cirka 15 højreorienterede sammen med en meget stor gruppe autonome.

Ekstra Bladets udsendte fortæller, at de højreradikale gik provokerende hen til den store gruppe autonome, hvilket førte til slagsmål.

En højreorienteret mand blev overfaldet af flere autonome, så politiet til sidst måtte hive ham ind i en politibil for at beskytte ham.

- Næste gang vi ser dig, er du færdig. Vi slår dig kraftedeme ihjel, råbte de autonome ad den forslåede mand, fortæller Ekstra Bladets udsendte.

Flere anholdt

I skrivende stund er flere tilbageholdt af politiet ved Gammel Strand. De er blevet registreret af politiet, så de eventuelt kan retsforfølges senere, hvis det kommer frem, at de har gjort noget ulovligt.

Politiet bekræfter over for Ekstra Bladet, at der også er flere anholdte. Men i øjeblikket har de intet overblik over, hvor mange.

DNF er en gruppering på den yderste højrefløj, som huser adskillige nynazister.

Under dagens demonstration er de bl.a. blevet mødt med tilråb som 'Ingen nazister i vores gader'.

I den autonome moddemonstration deltager bl.a. medlemmer af Antifascistisk Aktion (Antifa).

opdateres..

Ekstra Bladet følger sagen.